धार्मिक दृष्टि से पुरी रथयात्रा भगवान जगन्नाथ को समर्पित है, जो स्वयं विष्णु के अवतार माने जाते हैं। मान्यता है कि जो भक्त रथयात्रा में निष्ठा के साथ सम्मिलित होता है उसे मोक्ष की प्राप्ति होती है। रथयात्रा एक सामुदायिक पर्व है। इस अवसर पर घरों में कोई भी पूजा नहीं होती है और न उपवास रखा जाता है। रथयात्रा के अवसर पर भगवान जगन्नाथ को अर्पित चावल कभी अशुद्ध नहीं होता है इसलिए इसे महाप्रसाद की संज्ञा दी गई है। देश-विदेश के सैलानियों के लिए भी यह यात्रा आकर्षण का केन्द्र मानी जाती है। इस यात्रा को पुरी कार फ़ेस्टिवल के नाम से भी जाना जाता है। ये सब बातें इस यात्रा के सांस्कृतिक महत्व को दर्शाती हैं।